
ACADEMIAE RHENO-TRAJECTINAE  CURATORES, VIRI 
NOBILISSIMI, AMPLISsIMI! 


QUI HIS AB ACTIS ES, VIR CONSULTISSIME ! 
ACADEMIAE RECTOR MAGNIFICE! 


DOCTRINARUM ET ARTIUM PROFESSORES, VIRI CLA- 
RISSIMI! LECTORES DOCTISSrIMI! 


QUI IN HAC PROVINCIA AC URBE POTESTATE ET AUC- 
TORITATE ESTIS CONSPICUI, VIRI HONORATISSIMI! 


SACRORUM ANTISTITES, VIRI PLURIMUM VENERANDI! 


ARTIUM ET DISCIPLINARUM DOCTORES, VIRI CONSUL- 
TISSIMI, DbOCTISsIMI! 


HUJUS ACADEMIAE ALUMNI, COMMILITONES EXOPTA- 
TISSIMI! 


CUJUSCUMQUE LOCI ET ORDINIS HIC ADESTIS, AUDI- 
TORES HUMANISSIMI! 


(uo olim commendavit Cicero commune omnium 
artium, quae ad humanitatem faciunt, vinculum, id 
etiamnunc et superesse et servandum esse arbitramur. 
Diei autem vix potest, quanta sensim singulae fere 
disciplinae artesque incrementa ceperint, quippe qua- 

rum unaquaeque suos quasi surculos egerit, qui suam 
sibi vitam agentes suamque maturitatem adepti novos 
sua quisque vice ramos emittere soleant. Idque haud 
parvo generis humani emolumento. Quae enim antea 
coeco quodam impetu in unum coacervata et inter se 
permixta confuse tantum conspiciebantur, nunc tandem 
certis a se distincta separataque indiciis melius in diem 
et cognoscuntur, et bene cognita in usum vitae trans- 
feruntur. lioc tamen in his rerum atque disciplina- 
rum incrementis atque, ut ita dicam, generatione 
'avendum, ne aliae communis originis vetustaeque 
affinitatis immemores prorsus ab omni cum alis de- 
flectant commercio. Verbo dicam, nimis sedulo is 
suum agellum colere videtur, qui proximos campos 
spernit, et sepibus scrobibusque a vicinorum concursu 
intercludit. Contra antiquae cognationis pristinique 
inter artes vinculi constans ac diligens observatio 
miram non solum ad cujusvis artis disciplinaeque, sed 
ad ipsius humanitatis, quae his artibus disciplinisque 
continetur, progressum operam praestat. Languescit 
enim quae solitariam vitam agit disciplina: neque tan- 
tummodo quae in conterminis disciplinis maxime ad 
sul conservationem necessaria sunt ignorabit, sed et 
ipsa, quo a rerum usu remotior est, eo magis contem- 
netur et in suis quasi involucris marcescet. Alunt enim 
sese nutriuntque mutuo disciplinae: eamque brevi inte- 
rituram aut, quod idem est, nullius pretii certo scitote 
esse artem, quae in ipso reliquarum flore ita tabe- 
scat, ut quod ceteris proficit, ipsi nocere videatur. 


Prudenti itaque consilio majores nostri has publi- 


^i 








cas omnium disciplinarum civitates condiderunt, quae 
inde nomen Universitatum habent, in quibus non tan- 
tum singulae exeoluntur, sed et cunctarum societatis 
communionisque lex ex hoc, de quo diximus, vinculo 
suspensa est. 

Sunt autem in disciplinis aliae inter se magis mi- 
nusve cognatiores; hae propius a se distant, illae gran- 
diori intervallo a se separantur. Theologiam omnium 
disciplinarum reginam dixerunt antiqui: quod si qui- 
busdam ambitiosus dictum videatur, id tamen nemo 
negabit, eam in reliquas artes hanc vim exercuisse, ut 
harum incrementa maximam partem ab illius progressu 
originem traxerint. Quod si ab alis ipsa theologia, 
utpote rerum divinarum scientia, divinum quoddam 
opificlum existimetur, ita tamen eam coelitus in res 
humanas demissam iisque immixtam esse omnes con- 
fitebuntur, ut ex ipsis humanarum scientiarum pro- 
fectibus optima sibi praesidia lucretur. Ejus est 
omnium doctrinarum fructus ad se rapere, nullam 
contemnere, nullam negligere, seduloque magnis istis 
humanitatis adminiculis, philosophiae, historiae, lite- 
rarum, naturae rerum studiis ad suum quoque com- 
modum abuti. Prae caeteris autem propria quae- 
dam et peculiaris conjunctio nobis esse videtur Theo- 
logiae cum literis orientalibus, quae eam magna ex 
parte enutrierunt et e quibus ipsa ad vitam susten- 
tandam veluti comumeatum trahere videtur. $1 de me 
loqui liceat, ex quo ad Theologiae studium animum 
applieare incepi, ea mihi enata est persuasio de arcta 


literarum orientalium. eum omni re Christiana neces- 

situdine, quam experientia rerum tam in antistitis 
sacrorum munere gerendo, quam in "Theologiae pro- 
fessione ita confirmavit, ut eandem omnibus omnino 
nostrae aetatis theologis penitus inculeatam optemus. 
Nune vero maxime haee cogitatio mihi animum quasi 
obsidet, ubi post plures annos "Theologiae in Seminario 
Evangelico-Lutheranorum docendae impensos, hono- 
rifica vocatione in illustrem hane Academiam translatus 
Literarum Orientalium. professionem solemni oratione 
auspleari aggredior. Neque enim aliud video argu- 
mentum et a persona mea minus alienum et huic loco 
temporique aptius, quam si ita obeundi muneris, quid 
mihi continere, et qui cursus in eo tenendus videa- 
tur, rationem reddam, ut ad vos de Literarum 
Orientalium eum "Theologia Christiana ne- 
cessitudine orationem faciam. In hoc argumento 
exponendo vestra me benignitate, cujus maxime in- 
digeo, adjuvetis, mihique vestrae fortasse exspectationi 
parum satisfacturo ignoscatis. 'Tum enim temporis an- 
cgustiae ut materiam gravem latique ambitus tantum 
delibarem coegerunt: tum quam multa et eruditioni 
et facundiae meae desint, ideo malo ipse confiteri, 
quam ab alüs convinci, quo facilius a vobis veniam 
simplicitatis meae me impetraturum esse confido. 
Literas cum dico Orientales, antiquum me nostra- 
tium morem sequi intelligetis, easque me velle, quae 
nunc a multis, nomine ab auctore qui habetur illa- 
rum sentium petito, nec tamen aptissimo, Semiticae 
vocantur. Licet recentiori aetate permultae Asiae 


linguae magis minusve innotescere et coli coeperunt, 

quas omnes nos hane adversam mundi plagam habi- 
tantes orientales nuncupare possumus, in magno ta- 
men ilarum numero jam diu principem sibi locum 
vindicarunt et prae caeteris, sive honoris causa sive 
strictiori sensu, orientales dici consueverunt, quae olim 
Israelitis cognatisque gentibus in usu fuerunt. Post- 
quam a multis inde saeculis istae literae fere solae 
colebantur, caeterae vero Asiae linguae magis minusve 
eruditis Europae viris incognitae et neglectae jacue- 
rant, recentior| imprimis aetate totus fere oriens aper- 
tus est. Incredibili ardore et uberrimo fructu veterum 
Indorum ditissimae et pulcherrimae literae et quae 
cum illis cognatae aut commixtae et ex illis derivatae 
fuerunt linguae, excultae sunt; quae saeculorum te- 
nebrae tamdiu occultaverant Aegypti aenigmata, ex 
parte saltem solvi coeperunt; vetera Assyriae, Me- 
diae, Persiae monumenta, alta olim humo defossa, in 
lucem protrahuntur et ex sepulero quasi reviviscunt; 
remotiores  Ásiae mediae et septentrionalis sermones 
pervestigantur; antiquissimae et numerosissimae gentis, 
Sinensium, literae explicantur; quarum olim proavi 
nostri studia inchoarunt tantum, diversae insularum 
ulterioris Indiae linguae felicissimo eventu multorum 
exercent diligentiam. Nec tantum linguae et lite- 
"4e, sed harum omnium gentium antiqua et recen- 
tiora fata, religiones, mores, instituta, artes inda- 
gantur. Credi vix potest, quantum hoc jam utihta- 
tis habuerit ad veram humanitatem promovendam , ad 
universae eruditionis copiam augendam, ad ingenium 


hominum moresque formandos, ad historiam indo- 


s Bee 


lemque generis humani melius cognoscendam, ad di- 
vinam rerum humanarum temperationem perspicien- 
dam: quanto majores eadem studia in posterum fru- 
ctus ferent. Omnibus profecto et singulis literis orien- 
talibus suus est honos, sua laus, suum pretium. Qui 
ex diversa sermonis humani natura et indole diversam 
gentium cogitandi, sentiendi, vivendi, et hinc quoque 
loquendi rationem intelligere; qui literarum elegantio- 
rum, a nostris toto caelo distantium, cognitione et com- 
paratione. veri pulerique sensum acuere; qui philoso- 
phandi per longam saeculorum seriem apud remotis- 
simas et praestantissimas gentes studia et in vero in- 
quirendo ingenii humani quasi fata; qui intimam, quam 
vixerunt, gentium vitam, religionis morumque ori- 
gies et vicissitudines, familiae, societatis, reipublicae, 
aut externarum rerum conditionem, regnorum et po- 
pulorum mutationes cognoscere; qui denique scire 
cupiant, quae in qualibet disciplina vel arte, in naturae 
pervestigatione, in mathematica, astronomia , medicina 
jam olim acutissimi homines observarint, repererint, 
perfecerint: his omnibus oriens et latissimum campum 
et amplissimam semper studii materiam praebet. Om- 
nium in universum literarum orientalium arctissimum 
esse vinculum eum Ecclesia Christiana, jam hinc con- 
stat, quod utilis propagandi Evangelii ratio magna ex 
parte a probabili sermonis cujusque gentis cognitione 
usuque pendeat. Sed alius peculiaris et quasi con- 
tinuus nexus inter literas orientales strictiorl sensu, 
vel Semiticas, imprimis sermonem Hebraeum et rem 


Christianam intercedit. Nolitis propterea putare, A. H. 

me hane solam ob causam literarum orientalium stu- 
dium vobis velle commendare. Quae virtutis, eadem est 
bonarum disciplinarum ratio: propter se ipsae et amari 
et excoli debent. Neque igitur literarum orientalium 
studia tantummodo ad theologorum scholas releganda 
puto. Unusquisque bene institutus liberaliterque. nu- 
tritus in his inveniat, quod ad suae artis usum, sive 
literis, sive historiae, sive juri, sive naturae rerum 
operam det, laudabiliter conferat. Sed hoc judico, 
hoe censeo: theologum sine harum literarum studio 
in sua disciplina nullo modo posse proficere; inter illas 
enim et doctam religionis cognitionem, id est theologi- 
am, necessitudinem quandam interiorem et quasi con- 
sanguinitatem intercedere, quam quippe a divino nu- 
mine in lucem quasi editam, tota Scriptura Sacra 
superstructam, per ipsam rerum gestarum seriem a 
primordis rei Christianae ad hune diem traditam, 


nostro quoque tempore sancte colendam arbitramur. 


Il Vineculum, quo Orientales, praesertim Hebraicae 
Aramaeaeque literae cum theologia Christiana conti- 
nentur, ab ipso Deo nexum arbitramur, quia religio 
Christiana in hac orientis parte nata, cum gentis Is- 
raeliticae originibus, fatis, institutis, libris, sermone 
arctissime cohaeret. Non profecto temere nec for- 
tuito, sed divino numine factum esse credimus, quod 
novae religionis conditor e gente Judaica, sub lege 
Mosaica, a parentibus Israelitis ortus et enutritus, in 
Palaestina doctoris munere functus sit ibique in salute 


generi humano paranda operam posuerit, quod pri- 

mos nactus sit auditores Judaeos, quod ex Judaeis 
primi prodierint Evangelii nuncii, novae doctrinae 
magistri, verae theologiae, revelationis nimirum di- 
vinae auctores. Quod antiqua hominum saecula diu 
speraverant, id eventu ratum comprobatumque est, 
salutem fore gentibus ex Judaeis, et licet mox insti- 
tutio divina ad Graecos Romanosque propagata, ipso 
horum sermone reliquis Europae gentibus, nostris 
inter has proavis, sese insinuaverit: in gente tamen 
Israelitica. sua habuit incunabula, inque temporum 
vicissitudine originis suae semper gessit conservavit- 
que indicia. Inter Judaeos primos nactus est Ser- 
vator sectatores; llierosolymis, quae urbs tam diu 
sedes popuh Israelitici et caput fuerat, condita fuit 
prima ista Ecclesia, ad exemplar scholarum Israeli- 
tarum maxime conformata, omnium deinceps coetu- 
um in orbe terrarum mater; inde prodierunt primi 
novae doctrinae praecones, qui aeque ac primi rerum 
Christianarum scriptores, Judaei nati fuerunt; primi 
Christiani in Veteri Testamento suae religionis tan- 
quam fundamenta collocaverunt; qui viam praeive- 
runt in doctiori et profundiori religionis Christianae 
expositione, Matthaeus, Johannes, Paulus, non tantum 
literarum. Israelitarum cognitione imbuti, sed quadam 
quoque eruditione Judaica tincti fuerunt. Quae sic 
ab ipsis primordiis apparet rerum Christianarum cum 
literis orientalibus conjunctio, ea non nova, levis aut 
externa fuit, sed nativa, firma et penitus insita. Si 
quis singularis ejus populi, veterum dico Israelitarum, 


historiam secum ipse considerat et contemplatur, fieri 

non potest, quin stupeat ad rem prorsus insolitam ce- 
terisque omnibus disparem. Omnia enim et singula, 
fata externa et conditionem populi internam , regiminis 
formam mentisque religionem ita conjuncta et inter 
se cohaerentia intuetur, ut divino consilio alia ex aliis 
apta, cunctaque in certum praestitutumque eventum 
contendere intelligat. A cunabulis haec gens a reliquis 
omnibus distincta fuit, et in maximis quoque fortu- 
nae vicissitudinibus, in servitute Aegyptiaca, in bel- 
lis cum Cananaeis, in vicinarum gentium contubernio, 
in exsiho Babylonico, sub Syrorum tandem et Ro- 
manorum dominatione suam semper indolem servavit. 
Profecto in parva hae gente, ex diversis tribubus 
conflata, diu firmiori regimine politico carente, mox 
duas in partes scissa, saepius a potentioribus vici- 
nis devicta, aliquid esse debuit prorsus singulare, 
quod Dei numine per longum saeculorum cursum, 
donec positam attingeret metam, ejus unitatem ser- 
vare potuerit. Fuit hoc religio: omnis antiquitatis, 
historiae, literarum, totiusque vitae Israelitarum fons, 
in Dei revelatione per legem rerumque divinarum 
cultum fundata, per prophetas explicata et sensim 
sensimque ad majorem sinceritatem expurgata. Re- 
ligio est, quae huie genti originem dedit, quae for- 
mam illam condidit reipublicae theocraticae; religione 
ipsa crevit et ad summum potentiae et gloriae fasti- 
gium per Davidem adscendit; in maximis calamitati- 
bus, miseriis, doloribus religio iis fuit solatio, auxilio, 
remedio. Si quaeris, unde literae apud eos natae, 


quid impulerit illos, qui remotissimae antiquitatis tra- 

ditiones collegerunt, qui praeteriti aut sui temporis 
res gestas enarrarunt, quid poetas excitaverit, quove 
igne aecensi sublimia sua carmina fuderint, quid sibi 
leges velint, quid earum principium et quo tendant, quid 
moverit in gravissimo suo munere prophetas, docen- 
tes, exprobrantes, consolantes, exhortantes reges aeque 
ac populum: una religio est. Sie quoque religio non 
tantum librorum, quos tuht antiquitas Hebraica, con- 
scribendorum causa et opportunitas fuit, argumentique, 
quod singulis illis continetur, materiem praebuit, sed 
etiam in 1psius sermonis Hebraeorum conformationem , 
m diversorum scribendi generum inventionem vim 
suam exseruit: imo, unus Moyses, legislator, histori- 
cus, poeta, propheta, omnibus Hebraeorum literis viam 
paravit. 51 lpsa linguae vocabula, etymologiae mo- 
dum respicimus, valde ea simplex, severa est; diversae 
rerum notiones non tam externa ratione, per plura 
vocabula artificiose conflata, sed interna elementorum 
duplicatione aut soni mutatione exprimuntur. Non in 
nominibus, aut distinctarum rerum designationibus, 
sed in verbis actionem aut conditionem exprimentibus 
suas lingua radices formavit. Licet ab una parte forte 
pauper dicenda, tamen ex insita quadam robustis his 
radicibus generationis vi dives, ditissima autem, si 
ad sensus religiosos exprimendos quantum valeat con- 
sideremus. In antiqua et nativa linguae Hebraeae et 
Arabicae, vel in universum Semiticarum simplicitate, 
non tantum vocabulorum immmutationis diversitatisque 
"atio melius plerunque quam in aliis linguarum |fa- 


milis cernitur, sed imprimis quantopere notiones reli- 

giosae ac ethicae, animo obortae, appellationum ima- 
ginibus sonorumque imitatione enuntientur. Quae per 
Evangelii propagationem per orbem diffusa sunt, quac- 
que apud nos in religionis institutione, in scholis theo- 
logorum, maxime in dogmatica et ethica teruntur 
vocabula, originem agnoscunt Hebraicam: in ipsa hac 
lingua diversarum  notionum stirps atque radix sita 
est, quam qui non eruerit, frustra quibus per inse- 
quentia tempora jactatae sint vicissitudinibus, intelli- 
gere sategerit. Tum hoc minime negligendum est, 
quod ecclesia Christiana formam sermonemque gentium 
ad quas pervenit induens, Syriacae linguae ope in 
Asiam mediam, Aethiopicae in Africam sese intro- 
duxerit; quod ipse Islamismus, dum Arabicas literas, 
partim ex communi Semiticarum linguarum fonte de- 
ductas, partim ex longa religiouis Judaicae Christi- 
anaeque familiaritate ipsis utriusque religionis noti- 
onibus imbutas, cum rerum ipsarum argumento et 
denominatione in remotissimas gentes spargit, l1psam 
religionem ' Christianam, non dicam invexerit, sed e! 
quodammodo viam straverit. Inuntiationis forma sim- 
plex et imornata, a poetis et prophetis exculta, non 
tam  artificlosam orationis structuram contextumque 
impeditum, quam parallelismum | illum sedatum, et 
tranquilla quadam cogitatione diversas cujusque noti- 
onis formas recolentem usurpavit, minus etiam floribus 
variegatis, quam imaginibus sublimibus gravibusque 
conspicua. Deinde vero antiquissima ista monumenta 
in argumento versantur cum theologia arcte conjuncto. 


Historia enim iis continetur populi Israelitici, qui 


unus veri Dei notionem cultumque servavit, cui suam 
legem, suasque promissiones sapientia divina donavit, 
in cujus ortu, fatis, mutationibus 1psius coelestis regni 
in terris adumbratio, novique in genere humano re- 
rum ordinis praeparatio cerni licet. Institutio, sive 
legis praeceptis, sive poetarum sacrorum cantibus, 
sive sapientum sententiis, sive denique prophetarum 
vaticinis tradita, Deum revelat perfectissimum, sanc- 
tissimum, mirabili modo sui religionem instillantem, 
excitantem, moderantem, excolentem, ad clarioris ali- 
quando lucis divinae revelationem homines praepa- 
rantem.  Elucet hoc imprimis prophetarum aetate, 
qui pro mutata rerum conditione mutatam quoque pro- 
fitentur doctrinam, aditumque parant venturo sospi- 
tator Neque haec tantum, sed tota antiquitas He- 
braea, instituta, mores, quidquid ad vitae cultum, 
ad rem publicam aut domesticam pertinet, haud una 
'atione cum rebus Christianis cohaeret, pauloque tan- 
tum mutata interdum forma aut appellatione in socie- 
tatem Christianam translatum est. Quae omnia qui 
cognoscere, perspicere, intelligere cupiat, ipsum fon- 
tem adire debet, literasque discere, quibus continen- 
tur. Principem autem et antiquitate et rerum gravi- 
tate locum obtinent literae Hebraicae, quae a florente 
inde Israelitarum republica per multa saecula fere sibi 
constantes, non nisi levissimam passae mutationem 
aevum tulerunt. Cum iis aliae cognatae conjungen- 
dae sunt, sive quarum rariora tantum supersunt mo- 
numenta, Phoenicum, sive Samaritanae ad mutatam 


linguae Hebraeae formam propius accedentes, sive 


imprimis Áramaeorum, quorum et sermo antiquissimus 
et in libris sacris obvius et transitum veluti parans 
antiquioris aevi ad recentiorem literarum Syriacarum 
et Judaicarum aetatem , sive antiquissimae, dudum 
emortuae Aethiopicae, sive denique uberrimae et 
latissime sparsae Arabicae. Pro harum omnium cum 
religione conjunctione magis minusve arctior est cum 
theologia necessitudo, neque ea tantum in ipsis pri- 
mordiis a Deo constituta, sed libris quoque sacris, 
ommis theologiae vere christianae fonte et principio, 


innixa. 


IL Si Codicem Saerum spectamus, ad priorem ejus 
partem seu Vetus Testamentum recte intelligendum 
unusquisque perspiciet ante omnia theologis earum 
linguarum, Hebraeae scilicet et Aramaeae orientalis, 
quibus singuli libri conseripti sunt, cognitionem ne- 
cessariam esse. Nisi illarum literarum studium veris 
grammatices et critices principiis nitatur, omnibusque 
ad historiam et antiquitatem gentis Hebraicae cognos- 
cendam subsidüs adjuvetur, non habebit theologia, 
eui firmiter superstruatur fundamentum, rectam nimi- 
rum scriptorum gravissimorum interpretationem. Ser- 
monis autem Hebraei, quippe antiquissimi, jam pridem 
emortui, cujus pauca tantum supersunt monumenta, 
cognitio perdifficilis est et in eo perscrutando diversas 
istas rationes conjungi oportet, quibus ingenium hu- 
manum ad paene ignorata cognoscenda aut minus 
certa stabilienda uti solet. Ex ipsis fontibus propria 


linguae natura, vocum formandarum mutationumque, 

quas subeunt, leges, ratio, qua cogitata finguntur et 
enunciantur, singulaque effata in orationem coaluerunt, 
indaganda est. Quid verba valeant tam ex diverso 
illorum usu, ex vocibus cognatis, ex derivationis le- 
gibus, quam ex traditione Judaeorum et imprimis 
ex comparatione cum dialectis cognatis hauriri debet. 
Per illam cognatarum linguarum, Aramaeae, Arabi- 
cae, Aethiopicae, Syriacae comparationem eruditio 
Hebraica ex torpore isto, quo eam tyrannis traditio- 
nis Judaicae, saepe incertae, saepe insulsae, obduxerat 
licaveratque, ad novam quasi vitam resuscitata, inte- 
riorem praestantiam praeclarasque sul dotes revelavit. 
Libros Veteris Testamenti qui recte intelligere vult, 
omnino linguae Hebraeae elementa usumque callere 
debet: qui autem ultra vulgarem ab aliis propositam 
interpretationem. sapere non vult, hie forte se subsi- 
stere posse existimat sibique abstinendum a linguarum 
cognatarum studio: sed quomodo in diversissimis saepe 
eruditorum opinionibus verum invenire, rectumque 
eligere poterit, nisi potentissimo illo auxilio, lingua- 
rum cognatarum comparatione, ipse uti possit. Non 
ea hic est monumentorum antiquitatis copia, quibus 
gaudet Graecia, Latium aut India antiqua, sed quo 
pauciora sunt ad sacras illas literas intelligendas admi- 
nieula, eo religiosius singula perserutanda erunt. Cum 
grammatica autem scriptorum interpretatione arcte 
conjuncta est ars critica, qua, licet diversis aliqua- 
tenus legibus, quam in Graecis Romanisve scriptis 
regatur, tamen Hebraeorum quoque literae nullo 


modo carere possunt. Praeter ea quae ex legibus 

grammatices, ex contextu et parallelismi usu, ex lo- 
cis similibus, ex palaeographiae studio, ex manuscrip- 
torum collatione, olim jam a Judaeis instituta et a 
recentioribus renovata, peti possunt, gravissimum au- 
xilium hie praebent translationes veteres, maxime 
quidem  pretiosissima ista Graeca Alexandrina, sed 
orientales quoque, sive ad exemplar ipsum Hebraeum, 
sive ex hujus in aliam linguam versione confectae, 
pro diversis libris diversae, antiquiores et recentiores, 
majoris aut minoris ponderis, Samaritanae, Chaldai- 
cae, Syriacae, Aethiopicae, Arabicae, caeterae, Licet 
multi viri doctissimi in his omnibus colligendis, com- 
parandis, dijudicandis jamdudum desudarint, multaque 
perfecerint, longe plura tamen hic facienda supersunt, 
quorum et ambitus et difficultas et gravitas multos 
deterrere videtur, ita ut quoque critica textus Veteris 
Testamenti conditio Novo Testamento longe inferior 
inveniatur. Praeter linguae studium artisque criticae 
usum ad veteres libros interpretandos haud minus re- 
quiritur totius antiquitatis gentis, de qua agitur, ejus 
historiae, regionis quam incoluere, conditionis reli- 
giosae, civilis, morum, institutorum cognitio proba- 
bilis, sine qua neque cogitandi scribendique ratio, ne- 
que quae in libris exponuntur et memorantur, intelligi 
possunt. In maxima illa diversarum rerum congerie, 
quae si ad certum ordinem doctrinaeque legem redi- 
gatur, Antiquitatum Hebraicarum aut Archaeologiae 
Saerae nomine solet insigniri, iterum sunt literae 
orientales, tam gentium cognatarum, Aramaeorum, 


Arabum, Phoenicum, quam finitimarum, Aegyptio- 

rum, Assyriorum, quae plurimum opis afferre possunt. 
Etenim si jam olim antiquitati Hebraeae illustrandae 
literarum. Aramaearum, Arabicarum, Syriacarum stu- 
dium praesidio fuit, ea quae recentior] tempore nata 
esí monumentorum Aegyptiorum interpretatio, aut 
quae quotidie eruuntur ac in dies numero crescunt 
Phoenicum et Poenorum reliquiae, aut stupenda ista 
veteris ÁAssyriae rudera, novam huic scientiae ma- 
teriam praebent, crebriorumque etiam et graviorum 
incrementorum spem faciunt. Non spernenda quidem 
sunt, quae ad populi Israelitici historiam confirmandam, 
chronologiam stabiliendam, mores illustrandos ex di- 
versis illis fontibus antiquissimis nuper apertis jam 
hauserunt: sed palatia, statuae, figurae, supellex 
paene muta sunt, nisi quid sibi velint aut quid por- 
tendant, accurata certaque inscriptionum lectione atque 
interpretatione in lucem promatur. Ne quis dicat, 
librorum V. T. studium post tot saeculorum labores 
nihil posteris reliqui fecisse: contra censemus, longe 
plura quam quae facta sunt, facienda superesse et 
speramus fore, ut augeantur in dies illustrationis et 
interpretationis adminicula, de quibus nunc vix somni- 
ant theologi. Sed literas orientales cum V. Testamenti 
interpretatione arcte conjunctas esse, multi facile lar- 
gientur: necessitatem autem usumque V. T. in theo- 
logia Christiana forte parvi facient. Qui inter prin- 
cipes hujus saeculi theologos primum occupat locum, 
magnus Schleiermacherus, eorum qui Vetus cum Novo 
Testamento imprudenter confunderent errore absterri- 


tus, in contrarium incidisse et iniquius de V.'T. scriptis 

judicasse, et si praecipuum aliquando in ecclesia Chri- 
stiana locum auctoritatemque capessiverunt, id fortui- 
tis potius causis quam 1psi rei indoli tribuisse videtur. 
Alü, summi doctoris exemplum secuti, ulteriusque 
progressi magis aperte aut occulte libros sacros V. T. 
vilipendere coeperunt, vinculumque omne inter reli- 
gionem Christianam et religionem resque Israelitarum 
ita relaxaverunt, ut eo demum prorsus sublato rei 
Christianae bene consultum fore arbitrari videantur. 
Magnum hunc et periculosum censemus errorem, qui si 
aliquando in eeclesia Christiana regnare inceperit, ob- 
sistendum erit ipsi divini numinis instituto, quo per 
certam rerum seriem, a primordiis ipsis generis humani 
ad haec quae vivimus tempora, sui patefactionem perdu- 
xit; turbatus erit ipse iste continuus rerum humanarum 
progressus et jugis ordo, a quibus, historia teste, omnis 
generis humani in moribus, institutis, artibus, religione, 
cultu progressus, ipsa, ut verbo dicam, societatis hu- 
manae vita pependit: quin evulso fundamento res ipsa 
Christiana, quod Deus avertat, corruet. Si ipsius Christi 
adventum, revelationem ab eo promulgatam, opus per 
illum peractum, salutem ab eo partam, ecclesiam ab 
eo conditam, totumque rerum ordinem ab eo inchoatum 
respicimus, omnino nova habenda est religio Christiana: 
sed quae Deus suo tempore largiri voluit summa be- 
neficia, haec ita conjunxit cum praeteritis, ita per 
longam saeculorum seriem praeparavit copulavitque 
cum gentis Israeliticae fatis, lingua, literis, religione, 
ut eandem quoque veterem dicere possimus. Intuemini, 
quaeso, primos Christi sectatores, Apostolicam istam 

Eeclesiam, omnium sequentium matrem et exemplar: 
nonne ipsa, audito laeto salutis per Christum nuntio, 
omnem veterem Israelitarum Scripturam divinitus in- 
spiratam tenebat, legebat, servabat. Praecipuus vero 
ile Evangelii apud gentes praeco, qui fortiter recen- 
tem societatem a servitute Judaica vindicavit, qui 
optime novi rerum ordinis naturam et discrimen inter 
maAcIAÀs xcl xeuvav DuxÜÓxx5yy, inter legem et Christum 
perspexit, nonne ipse Paulus istis libris semper utitur, 
eos commendat et sequitur? Religionis et theologiae 
Christianae igitur maxime interest istos V. 'T. libros 
recte intelligere et interpretar], quod sine literarum 
orientalium. cognitione omnino fieri non potest. Nec 
tamen earundem literarum usus ad Novi Testamenti 
explicationem parvi faciendus est. Ut mittamus, quod 
non sine veri specie affirmatur, ipsum Servatorem 
lingua tunc temporis vulgari, Aramaea usum, pri- 
mosque ejus sectatores ea locutos fuisse, nonnulla 
forte seripsisse: hoc certum est, omnes Jesu discipu- 
los, omnes fere N. T. auctores Judaeos fuisse, quo- 
rum scripta licet Graeco sermone ad nos perlata sint, 
satis. tamen superque llebraeum solum geniumque 
redolent. Quid enim singulare illud Novi Testamenti 
idioma? Spiritus saepissime novus, magna vi hacte- 
nus inaudita proloquens, facies vero vel forma vulga- 
ris iste Graecus nec purissimus sermo, mens denique 
vel animus totus adhuc Hebraeus. His ex tribus 
coaluit: haec tria nisi quis bene distinguat et intelli- 
gat, in Novi Testamenti interpretatione nullo modo 


proficere potest. Ad rem vero criticam gerendam haud 


multo minorem in Novo Testamento, quam in Veteri 
opem praebent literae orientales, quum translationes 
veteres, prae caeteris antiquissima illa, Peschito dicta, 
ipsa aliarum quarundam veluti mafer, nec non cae- 
terae Syriacae, Aegyptiacae, Aethiopica, Armeniea, 
aliae gravissimis de vero librorum N. Testamenti textu 
testibus adnumerari debent. Nec segnius valent literae 
orientales ad illustrandum res, locos, mores, quorum 
in N. T. mentio fit. Quae primis aerae Christianae 
saeculis colligi coeperunt scripta "Talmudica aliaque, 
recentiori partim lingua edita, sed saepe ex antiquiore 
traditione depromta; eorum qui inter Arabes aut Sy- 
ros terrae sanctae historiam et geographiam exposue- 
runt enarrationes; quae in diversis linguis, praesertim 
Aethiopica, servata sunt scripta apocrypha, haec om- 
nia multaque ejusdem generis alia, uberrimam saepe 
materiam praebent ad Novum Testamentum illustran- 
dum. Quae dixi, fusius exponi iisdemque multa 
addi potuissent, sed sufficit, ni fallimur, brevis haec 
adumbratio ad literarum orientalium cum theologia 
necessitudinem, quippe in tota Scriptura Sacra in- 
nixam, probandam. Religio et theologia Christiana 
in Oriente nata, ibi quoque primas radices egit, et 
licet mox arbor factus ramos suos per maximam orbis 
terrarum partem extenderit, ad veram tamen ejus ori- 
ginem, indolem et naturam perspiciendam, semper 
recurrendum erit ad illud solum, in quo semen divi- 
num forma sua terrestri primum prodiit, ad Orientis 


literas et antiquitatem. 

II. Ut istam necessitudinem in libris sacris inni- 
xam, sic eandem historia confirmatam deprehendimus. 
Neque enim hujus spernendum est praeceptum, quo 
religionem et theologiam Christianam nusquam pror- 
sus ab Oriente divulsam, literasque orientales divinitus 
in Ecclesia servatas vel ei restitutas fuisse moneat. 
Quod enim a summo Apostolo Paulo Judaicae eru- 
ditionis cum Graeca conjunctae veteri ecclesiae pro- 
positum. cernimus exemplum, id ubique fere neglectum 
fuit, ita ut nisi providisset sapientia divina easque 
alibi ad tempus opportunum reservandas reponendasque 
curasset, periculum fuisset, ne literarum Hebraicarum 
notitia prorsus evanesceret. Dirupta mox Judaeorum 
et Christianorum societate, hi magis ab illis literis 
in dies abalienantur; Judaei quo infensiores novato- 
ribus, eo patrii moris fiunt tenaciores. Inter hos 
enim, brevi post conditam Ecclesiam Christianam 
patria sua pulsos, mirabili prorsus modo, linguae re- 
rumque suarum cognitio etiam per exsilium continua 
fere traditionis serie propagatur, summaque cura in 
scholis Palaestinensibus et DBabylonicis servatur, exco- 
litur, literis. mandatur; oriuntur isti ad intelligendos 
libros sacros eosque incorruptos servandos gravissimi 
labores, paraphrases Chaldaicae, Targumim dictae, 
scripta Talmudica, Masora, ex librorum sacrorum 
manuscriptorum collatione nata, aliaque, in quibus 
cum traditionibus patrum prisci sermonis reliquiae 
conduntur. Quum vero in Oriente Judaeorum scholae, 
Christianorum aeque ac Muhammedanorum invidia 


odiisque oppressae, fere delerentur, novae in Hispania 

conduntur, ubi Judaei, per quatuor fere saecula, me- 
liorem patriae linguae explicandae rationem a doctis 
Arabibus edocti, ea scripta ediderunt, quae mox lin- 
guae sanctae studium inter Christianos non tam ex- 
citarunt quam creaverunt. Sic ista cognitio traditione, 
studio et laboribus Judaeorum, licet non semper cer- 
tis, accuratis, bonis, in universum tamen laudandis, 
ab interitu retracta et ad illud aevum traducta fuit, 
quo ipsa Ecclesia totaque theologia instauranda erat. 
Eo majoris hoe beneficium aestimandum, quo Eccle- 
sia Christiana satis mature cum ipsis Judaeis eorum 
quoque literas minoris facere, contemnere, odioque 
habere didicerat. Inter Graecos et Romanos sparsa 
doctrina Christiana, originis solique natalis immemor, 
tota fere sese mancipavit ingenio Graecorum et Ro- 
manorum; ab illis philosophari, ab his formam vitae 
publicam et civilem, ab utrisque literas humaniores , 
disciplinas, artesque didicit. E magna illa doctorum 
in ipsa Ecclesia virorum serie rarissiml sunt, qui 
relictis imperfectis et corruptis translationibus Graecis 
Latinisque, ad fontem Hebraeum sese convertant. 
Ne de Origene, Epiphanio, Theodoreto dicamus, solus 
fere est Hieronymus, qui antiquioris aevi ingenia do- 
etrina longe superans, sequentium saeculorum non tam 
magister, quam oraculum exstitit. Quum literae He- 
braicae in Ecclesia Graeca et Romana non sine gravi 
religionis detrimento neglectae jacerent, Orientis istae 
Ecclesiae, quarum vetus cum sermone Hebraeo fa- 
milaritas, Syrorum, Arabum et Aethiopum, dum 


cognatas excolunt linguas orientales, hujus quoque 

linguae memoriam continuant. Syri imprimis in scho- 
lis Antiochena, Edessena, Nisibensi, Gandisaporena, 
tum reliquas artes scientiasque, conversis quoque in 
suam linguam Graecorum scriptis, sedulo excoluerunt, 
tum 'Theologiae tam praeclaram operam navaverunt, 
ut praecipuae hujus partis, quae interpretatione Scri- 
pturae Sacrae Mhistorico-eritica continetur, posteris 
omnibus auctores fuisse censendi sint. Per Syros mul- 
tarum disciplinarum et scientiarum cognitio, imprimis 
sub Chalifis e gente Abbasidarum, ad Arabes trans- 
missa est; Syri, tam Nestoriani quam Monophysitae, 
Evangelii notitiam ad gentes quoque remotiores Asiae, 
in Persidem, Arabiam, Indiam, nisi forte in ipsam 
Sinensium terram propagarunt, quin et ipsae quas 
cum Ecclesia Graeca habuerunt lites, genio eorum 
acuendo. haud minus, quam eruditioni theologicae 
per reliquas Occidentis partes spargendae profue- 
runt. Ut hoc unum afferam, ludus Nisibensis exem- 
plum scholae theologicae praebuit caeteris Ecclesiis 
imitandum, sed a plerisque, eheu, spretum. Ex quo 
vero in Aethiopiam invecta fuit religio Christiana, 
propter angustius cum regionibus finitimis commer- 
cium, robustam tamen aetatem vitaeque ipsum florem 
non adsequuta est. In Arabia autem religionis Ju- 
daicae et Christianae propagatio viam paravit novae 
isti religioni, quae brevi magnam orbis terrarum par- 
tem occupavit, maximamque vim habuit in generis 
humani fata. Qui enim novus ex Arabiae desertis 
prodiit Islamismus, cum, magna Ecclesiae parte sub- 

violentissimo impetu ferretur, Christianos animum ad 
diu neglectas Orientis res intendere vi coegit. Quae 
ab initio saltem ista religio cum doctrina Christiana 
communia habuit, acerrimum quod mox exstitit inter 
Muhammedis sectatores et Christianos odium, rixae, 
bella continua, haec omnia non tam studii literarum 
orientallum amorem excitarunt, quam necessitatem 
imposuerunt, cujusque dudum non meminerat Ecclesia 
Christiana, solum suum natale per expeditiones cruciatas 
saltem denuo adspicere, cognoscere, sibi vindicare ten- 
tavit. Quamvis autem expeditiones istae non multum 
contulerint ad cognitionem literarum orientalium au- 
gendam, aut ad theologiam excolendam, commercium 
tamen aliquod inter Orientem et Ecclesiam Christia- 
nam, nunquam deinceps prorsus abruptum, stabilive- 
runt et per ipsum hoc commercium saniorem etiam 
de pretio linguis orientalibus statuendo opinionem 
mentibus inculeaverunt. Si quis quaerat, unde fac- 
tum sit, quod tam foeda caligo per aliquot saecula 
Ecclesiam Christianam obtexerit, in causis etiam gli- 
scentis barbariei literarum orientalium neglectum po- 
nimus. Ubi enim doctum Scripturae Sacrae studium 
omittitur, omnis theologia vacilare ipsaque Ecclesia 
brevi degenerare debet. Pauci qui literis Hebraeis 
et Arabicis operam dabant, id tantum ut Judaeos et 
Muhammedanos ad Christi religionem  converterent 
agebant; pauciores, ut Nicolaus de Lyra, harum 
literarum cognitionem ad Sacrae Scripturae interpre- 
tationem adhibebant. Renata vero per Reformationem 

Christianos literae orientales, ipsaeque vice sua hanc 
sacrorum restaurationem foventes, adjuvantes, confir- 
mantes, luce clarius monstrarunt, quam vim in the- 
ologiam universamque eeclesiam exerceant. Singulari 
profeeto Dei providentia factum est, ut eodem fere 
tempore, quo Icclesia instauraretur ex puro Scriptu- 
'ae Bacrae fonte, totus per tot saecula clausus Oriens, 
tam sacer, quam profanus, ille per literarum institu- 
tionem, hie per novas trans maria inventas vias, ipsis 
Christianis aperiretur. Ut Erasmus de N. T. libris 
bene meruit, sic diu obseratum Christianis Veterem 
Codicem Joh. Reuchlinus aliique, editis de Gramma- 
tica Hebraica seriptis, recluserunt, optimumque reno- 
vandae Ecclesiae praesidium tulerunt. Ab eo inde 
tempore pauci in Ecclesia Romana, ut Santes Pagni- 
nus, multo plures inter Evangelicos incredibili ardore 
has literas' colere coeperunt et immensus fuit, qui inde 
in totam theologiam, primo in Seripturae Sacrae in- 
terpretationem, deinde in theologiam systematicam et 
historiam ecclesiastionm, quin etiam in theologiam 
practicam inque ipsam vitam Christianam fructus re- 
dundavit. Unum hoc, sed gravissimum exemplum 
apiamus: Evangeliei ad veterem, genuinum, nullo 
librorum. Apocryphorum contubernio inquinatum ca- 
nonem V. 'T. redierunt, novoque rerum ordine in 
ipso, cui superstructa fuerat ecclesia Apostolica, fun- 
damento constituto, libros divinos in vernaculam lin- 
guam conversos omnium denique manibus, oribus, 
mentibus insinuarunt. Ex literarum quoque orienta- 


lium studio melior sensim sensimque processit theologia 


viamque invenit, qua tandem ad veram, grammati- 
cam, historicam interpretationem, justumque artis cri- 
ticae usum pervenire posset. Primo quidem in his 
literis colendis doctores Christiani traditionem in Ju- 
daeorum scholis servatam et disquisitiones a praestau- 
tissimis doctoribus Judaeis, Elia Levita, Kimchiis, 
Raschio, aliis institutas secuti! sunt: mox vero successio 
quaedam scholarum, de ipsa hujus doctrinae methodo 
inter se dissentientium , enata est; emersit identidem 
aliarum literarum, Chaldaicarum, Syriacarum, Ara- 
bicarum, Aethiopicarum docta investigatio; exstiterunt 
viri ingenio, eruditione, industria praestantissimi, Bux- 
torfü, Glassius, Ludovicus de Dieu, Castellus, Bo- 
chartus, alii, qui lento quidem, sed certo gradu ad 
maturitatem hanc disciplinam perduxerunt. Maximum 
in haee studia fuit meritum proavorum nostrorum, 
nobilissimae imprimis istius scholae Sechultensianae, 
quae magno Alberto magistro, literarum maxime Ara- 
bicarum eruditionem, praestantissimosque librorum Ma- 
nuscriptorum Lugduni Batavorum asservatos thesauros 
ad illustrandam linguam Hebraeam adhibuit. Quae 
omnia quanto theologiae lucro fuerint, vix ex aequo 
aestimare possumus, digne celebrare non possumus. 
Suam sane pertexuit indefesso labore telam Albertus 
Schultensius, quum ad literas Hebraeas rite intelli- 
gendas Arabum opem adhiberet: quod vero pensi 
reliquum erat, ut eodem. modo eodemque consilio co- 
gnatarum linguarum, Aramaeae, Aethiopicae, Syri- 
acae excuterentur divitiae, id posteris suo commen- 

tractatio promoveri aut optimos universae theologiae 
fructus ferre desiit. (Quae etiam recentiori tempore 
saepius invaluit diversa harum literarum tractandarum 
ratio, quippe qua aut propter se ipsae magis coleren- 
tur, aut cognatarum non solum linguarum, sed re- 
motissimarum etiam recentiusque cognitarum, earum- 
que monumentorum accurata investigatione compara- 
tioneque explicarentur, dici non potest, quantopere 
linguae antiquitatique Hebraicae intellhigendae emo- 
lumento fuerit. Cum iis studiis nata quoque est ars 
critica, tam quae versatur in textus ratione dijudi- 
canda, quam 1n origine, auctore, aetate, authentia et 
integritate librorum pervestigandis. Sed nescio, an mi- 
norem, ut in universam humanitatem, sic quoque in 
Ecclesiam et theologiam Christianam vim habuerit ha- 
bituraque sit exterior quaedam, gemino fere partu cum 
sacrorum reformatione edita cum Oriente necessitudo. 
Novas dico per maria apertas vias: novum commercii 
commeatusque vinculum: audaces Lusitanorum, An- 
glorum, Batavorum in dissitissimas regiones classium 
expeditiones: nova ibi eorum quasi regna condita, 
immensos inde reportatos thesauros, et quod maximum 
est: accuratiorem morum, institutorum, religionum, 
sermonis incognitorum fere hactenus populorum, inde 
ipsis in locis comparatam intelligentiam, optimam plu- 
rimas regiones Christo vindicandi opportunitatem. Di- 
cam quod sentio: quod plerumque bellatores, merca- 
tores, dominatores spreverant, ut scilicet discerent 
istarum gentium linguas, id Evangelii nuncii ad Ec- 


clesiam propagandam prorsus necessarium esse sen- 

serunt. Sic illi maxime viam aperuerunt et aperire 
pergunt, qua non tantum novae regiones, sed novus 
revera mundus, linguae ditissimae, antiquissimae, gra- 
vissimis et praestantissimis literarum monumentis con- 
spieuae, alia et prorsus diversa ingenii humani veluti 
facies, quin ipsa aliquatenus stirpium. Europaearum 
primordia revelantur. Quis non meminerit magnorum 
Hadriani Relandi, Davidis Milli, in hac ipsa doctri- 
narum sede ad hanc operam studiosorum animos ex- 
citantium? Quis praeclaros tacebit labores, quos, ut 
paueos tantum nominem, exantlarunt Careyius in 
India, Morrisonius, ipse eruditorum Jesuitarum in 
Sinensium imperio successor, Leydeckerus et Ge- 
riekius in insulis maris Indiei. Quae omnia, etsi 
praecipue religionis promovendae causa agebantnr, 
simul tamen recentiorum studia ad minus cognita aut 
prorsus ignorata converterunt, adjuvarunt, aluerunt. 
Pervestigatis olim Aegyptiorum et Phoenicum monu- 
mentis identidem nuperque accessit explorata, in vi- 
tamque quasi revocata Persarum, Assyriorum, Me- 
dorumque antiquitas, cum libris sacris V. TT. arcte 
conjuncta, nec lis quae recens in lucem protracta 
sunt monumentis pretium suum constitisset, nis] ve- 
teris linguae Indicae et Persicae studia etiam viam 
aliquomodo parassent ad haec novissima interpretanda. 
Sic undecunque continuo succrescit, alitur, extenditur 
vetus illa literarum orientalium cum theologia rebus- 
que Christianis necessitudo. — Accedunt accelerata per 
terras itinera: accedunt quin ipsa saevissimi belli cer- 


tamina, quae placidis eruditorum laboribus tranquil- 

lisque lucubrationibus suppetias occurrunt. Ex Oriente 
nata theologia ad Orientem fere redire cogitur; per 
multa saecula vinculum istud divinitus institutum ne- 
glexit Ecclesia Christiana, Orientis vix aliter memor, 
nisi propter miseros istos extorres, duro. longoque 
jugo a Christianis oppressos Judaeos, sed ab Ecclesiae 
renovatione renovata quoque et aucta fuit necessitudo 
cum literis orientalibus, tenentque nunc illae eum in 
rerum ordine locum, ut non tantum ab humanitatis 
studio, sed etiam a theologia non ullo amplius modo 


divelli possint. 


IV. Et sie tandem istam, de qua dicimus, lhtera- 
rum orientalium cum theologia necessitudinem nostro 
quoque tempore religiose colendam censemus. Quid 
enim? Unum illud est vinculum, quod junxit gemina 
origo, confirmavit divina auctoritas, adstrinxerunt com- 
munia tam religionis quam literarum fata. Ab eo 
nexus est humani generis in utramque partem pro- 
gressus, nec si solvatur aut divellatur, minus inde 
detrimenti theologia, quam literae orientales capient. 
Germanae quidem philosophiae usum nullo modo a 
theologorum scholis exsulare oportet, sed ne haec ad 
disputationes abstrusiores et ad commenta saepe cassa 
et inania dilabatur, optimum praesidium praebet li- 
terarum et historiae Orientis studium. | Überrimus 
enim hie fons, unde continuo nutriatur viresque adeo 
novas in singulis suae disciplinae partibus adquirat 
theologia. Ex Oriente prodierunt religiones antiquis- 


simae, consecratissimae, ad educandum genus huma- 

num prae omnibus efficaces, quarum si origines, argu- 
menta, fata diligenter, ut oportet, inter sese compa- 
rentur, egregia procul dubio ope Theologia Christiana 
adjuvabitur. Quam necessarium sit etiamnunc lite- 
rarum orientalium studium ad librorum sacrorum 
Veteris, nec non Novi Foederis interpretationem, satis 
praedicare non possumus. Est enim prudens aliquis 
artis criticae usus, est grammaticae auctoritas, est 
historiae antiquitatisque gentium orientalium diligens 
notitia, sine qua praecipua ista theologicae disciplinae 
pars, vel potius fundamentum, ars quae dicitur exe- 
getica, neque consistere neque cogitari ullo modo 
potest. Magnum vero tam interpretationis, quam cri- 
tices praesidium non tam ex collatione manuscriptorum 
Hebraicorum plerumque recentiorum, quam ex pru- 
denti legum grammaticarum et palaeographiae Semi- 
ticae usu et ex comparatione veterum translationum 
peti potest, imprimis si his emendandis et ad genui- 
nam formam redigendis plus curae tribuatur. Quae 
revelationis sive regni divini in terris semina, primor- 
dia, incrementa, florem, vicissitudines, fata explicat, 
theologia historica, si telam suam ad prima stamina 
retexat, si veteris Ecclesiae Christianae e longinquo 
memoriam repetat, si quae recentiori tempore reno- 
vata fuit, Evangelii per plurimas gentes propagationem 
respiciat, ubivis auxilio et face literarum orientalium 
indigebit. Praeter multa quae jam in publicum usum 
depromta sunt ex immensa scriptorum Syriacorum, 
Copticorum et Arabicorum copia, plura forte adhuc 


occulta jacent in diversis orientalium scriptis ineditis, 

quae lucem vel historiae ecclesiasticae, vel diversae 
inter Christianos Saeri Codicis interpretandi rationi, 
quin ipsis theologorum litibus aut haeresibus affundent, 
aut utilia ad religionem propagandam consilia dabunt. 
Quae vitae religiosae et ethicae leges, sive fidei placita 
et morum praecepta exponere, intelligere, inque unum 
corpus redigere sibi proponit theologia systematica, ad 
suae disciplinae principia constituenda, ad continuum 
literarum. sacrarum. usum , ad placitorum historiam per 
temporis decursum persequendam, semper his literis uti 
rerumque intelligentiam ab iis repetere debebit. Quin 
vel in eam, quae quasi universae theologicae scientiae 
culmen haberi potest, theologiam practicam efficacitate 
sua non carebunt literae orientales. Ex Orientis literis 
et monumentis quaenam ibi fuerit vetus Ecclesiae 
forma, regimen, constitutio, cultus, ritus, cantus, 
instituta, leges, disciplina, mores, non sine fructu 
discat. Ut hoc unum afferam, in antiquis Syrorum 
scriptis supersunt veteris liturgiae monumenta, hymnos 
dico sacros, ritus ecclesiasticos, ad hanc theologiae prae- 
ticae partem excolendam forte utilissima. Sic impe- 
rant, vel potius officia sua praestant ubivis theologiae 
literae orientales: nulla est hujus pars, quae earum 
praesidio sine damno indigebit. Sed dubitet forte quis, 
an non theologus iis omnibus carere alioque, si non 
meliori, attamen faciliori modo sibi prospicere possit; 
dicat forte, haec olim fuisse necessaria, nune vero super- 
vacanea, tot jam adesse adminicula, innumeros nimirum 
in libros sacros commentarios, multosque jam ipsa harum 


literarum ope collegisse et adhibuisse, quae theologis 

usui esse possunt: cur ergo istis insudandum, cum 
longe commodius sit paratis uti? Sunt omnino, qui alio- 
rum, quam suis oculis videre, qui ad rivulos accedere, 
quam ipsum fontem petere malunt: neque vero illi ger- 
mani theologi dicendi, qui se ullo labore a perfectiore 
et accuratiore rerum divinarum cognitione absterreri 
patiantur. Profecto non sunt ea, quemadmodum nec 
tota theologia, ad salutem necessaria, non ab iis pen- 
det fidei sinceritas et puritas, vitae integritas, cari- 
tatis fervor, spel firmitas, sed qui rebus divinis bene 
instructus, accurata et interiori veritatis coelestis ejusque 
historiae cognitione imbutus theologus haberi vult, ea 
ne evitet aut fugiat, quid dicam, potius amet, quae- 
rat, in delicüs habeat, quibus res divinas, quantum 
fieri potest, melius perspicere et ad munus sanctissimum 
recte obeundum aptus reddi potest. Neque invicem 
literas orientales omni cum theologia, ex qua maxime 
illarum studium natum est, commercio carere posse 
putamus. Quid enim theologis majorem harum lite- 
rarum amorem injiciet, viresque addet ad ardua su- 
peranda, quam si de arcto earum cum rebus gravis- 
simis sanctissimisque vinculo penitus ipsis constiterit. 
Non quidem cum iis facimus, qui in omnibus, quid 
utile sit, tantum quaerentes, nihil quoque discendum 
putant, nisi quod prosit. Quae discuntur, propter se 
ipsa discenda sunt: quamquam et rerum usus minime 
negligendus est. Laudandum est eorum studium, qui 
in literas orientales sive Semiticas, sive latiori sensu 
Asiaticas, eam ob causam incumbunt, ut cujusque 


earum indolem, leges, formas perspiciant, vel qui 

diversas cogitandi et loquendi rationes, diversarum 
gentium ingenii vires modumque religionis, vel novas 
historiae partes, antiquissima monumenta, literis aut 
simulacris expressa, regnorum gentiumque mutationes, 
aut instituta, leges, mores, loco et temporis intervallo 
distinctos, intellipere cupiunt, vel qui literis elegan- 
tioribus unice dediti, carminum fabularumve dulce- 
dine trahi se patiuntur, vel tandem qui hujus illiusve 
artis et disciplhnae, astronomiae, geometriae, arith- 
meticae, medieinae, naturae indagationis primordia et 
incrementa in Oriente perscrutarl, quaeque olim cog- 
nita fuerunt cum recentioribus inventis componere 
student. Fato quodam haec, quam vivimus, aetas ad 
haee studia agitanda compellitur. Aliud aliis consilium, 
quo his literis erudiantur, animo obversatur: unus 
omnium horum laborum fructus est eritque: ad veram 
humanitatem progressus. Inde jam olim alii ad Scrip- 
turam Sacram interpretandam ejusque nodos solvendos 
adjumenta petiverunt: alii, de quibus gravius aliquid di- 
cere nolumus, ex eodem armamentario tela promserunt, 
quibus ejus auctoritatem impugnarent. Utrique, dum 
sua satagunt, id saltem probaverunt, posterorumque 
animis id inculcavisse censendi sunt, nostrae diei di- 
luculum in Oriente effulsisse, scintillisque inde col- 
lectis, quae adhue sive in origine, sive in fatis, sive 
in argumento nostrae religionis obscuriora sunt, posse 
collustrari. Prae caeteris vero ad linguas literasque 
orientales excolendas divino quasi nutu  incitantur 
Europae istae gentes, quas cum diversis Orientis par- 


tibus sive imperii auctoritas, sive foederum jus, sive 

mercaturae opportunitas conjunxit. Ecclesiae autem 
maxime interest, earum Orientis gentium literas cu- 
rare, ad quas veritatis Christianae facem perferre co- 
natur, vel quibuscum dudum contracta consuetudo 
constans bene merendi officium imponit, quale nobis 
Batavis vetus et arctissimum vinculum intercedit cum 
fortunatis illis Indiae Orientalis insulis, fortunatiori- 
bus etiam dicendis, si iis affulsisset Jam ubique salutis 
veraeque vitae dies. Si maturam abundantemque 
nostro tempore inter Muhammedanos et ethnicos regni 
coelestis messem, raras operas resplicimus, profecto 
optandum est, ut in dies plures existant Evangelii 
praecones, fide et Spiritu Sancto pleni, quos, quo 
praeclarius suo munere fungantur, ante omnia eas 
linguas ediscere oportet, sine quibus cum indigenis 
nulla contrahi potest familiaritas. Adest ita et di- 
versis modis stringitur literarum orientalium cum re 
Christiana necessitudo: quam si contemnamus aut 
parvi faciamus, ipsam rem religionis multarumque 
gentium salutem negligemus. His tamen omnibus, 
licet justo suo pondere pretioque aestimandis, hoc 
semper anteponendum nobis videtur, a quo incepimus, 
sacrum illud et quasi nativum literarum orientalium 
cum theologia vinculum, quo, quoscunque faciat istarum 
literarum. studium progressus, quoscunque ferat novos, 
majores, praestantiores in dies fructus, omnes in 
ipsius theologiae usum et commodum adhibeantur 
convertanturque. llaec, nisi prorsus fallor, fuit im- 
mortalis scholae Schultensianae gloria vel potius me- 


ritum, a nullis successorum, quantumvis in eadem 

hac disciplina praestantibus, ei praereptum, quod uni- 
versae suae eruditionis orientalis copiam in Codicis 
Sacri interpretationem et per eam in theologiae per- 
fectionem impenderit. Hoc quoque omnibus, qui Theo- 
logi non dici, sed esse cupiunt, semper curae cordique 
sit, ut 1stas literas hane ob causam diligant magnique 
faciant, hac cogitatione moti ediscant, hunc in usum 
eruditionem suam adhibeant. Praeclarum omnino est 
scientiae humanae proferre pomoeria, veteris aevi mo- 
numenta retegere, obscura hactenus gentium fata, 
mores, instituta, religiones, ipsum ingenium mentem- 
que explicare; praeclarius vero omnes labores, omnes 
ingenii eruditionisque profectus Deo religionique di- 
care et in ejus honorem, inque verum generis hu- 
mani emolumentum conferre. Non quidem hoc a 
singulis theologis exigitur, ut rerum in Oriente ges- 
tarum notitiam augeant, Orientis monumenta explicent, 
mores, instituta, disciplias, artes gentium orientalium 
exponant: non omnes theologi ad Evangelium inter 
istas nationes annuntiandum, vel ad Sacram Serip- 
turam in diversissimas Orientis linguas vertendam, 
vel ad propagationem religionis Christianae in ea orbis 
parte dingendam et moderandam vocantur: omnes 
vero, qui alis veritatis divinae duces esse cupiunt, 
ita eas literas ediscere oportet, ut singulae disci- 
plinae theologicae suum inde fructum repetant. Ut 
omnibus, qui Christi nomen ferunt, nihil ejus re- 
ligione carius antiquiusque esse potest, sic summa 
quoque cum pietate observandum et posteris traden- 


dum putamus illud literarum orientalium cum theologia 

foedus, quod tanti momenti et olim fuit et semper 
erit non tantum ut sarta tecta permaneat, sed ut 


propagetur etiam perficiaturque ecclesia Christiana. 


Leviter adumbrare institui literarum orientalium 
cum theologia necessitudinem, ut Vobis, Viri Ilustris- 
simi, hujus Academiae Curatores! exponerem, qua 
mente, quo consilio, qua spe hoc, quod mihi deman- 
dastis, munus capessere sustinuerim.  Éx iis, quae 
dixi, intelligetis eodem nexu, me judice, praeteritos, 
quos in gravissimis antistitis partibus obeundis transegi 
annos, cum novo quod ingredior curriculo contineri. 
Nec si theologiae antecessor literarum spreverim prae- 
sidium, nunc in literarum professione sanctissimae 
ilius disciplinae, quin disciplinarum quasi colophonis 
obliviscar.  Vestris commendato suffragiis, a Rege 
augustissimo munus hoc, haud minus plenum laboris, 
quam honore conspicuum, mihi impositum fuit et 
gratias profecto sinceras Vobis persolvere me oportet 
propter eximiam, quam de me studiisque meis conce- 
pistis existimationem. Sin vero, quid illustris hujus 
Academiae gloria, quid status ecclesiae, quid res 
publica, quid studiorum orientalium nostro tempore 
fastigium flagitent, perpendo, profecto animum des- 
pondeo viresque prorsus me deficere sentio. Non unus 
mortalis, sed plures vocandi fuissent professores, qui 
hanc latissimam orientalium literarum provinciam recte 
tuerentur, quodque a pluribus vix perfici potest opus, 


id ab uno si exspectetur, paene iniquum est. Accedit 


autem ad haec, quae vehementer animum mihi de- 
primit tenuitatis meae cogitatio. Quomodo enim opti- 
mae, quam de me nutrivistis, spel satisfacere possim, 
nisi me erigat et firma auxilii divini, quod toties sum 
expertus, spes et de Vobis, Viri Amplissimi! certa 
persuasio, quod qui mihi tantum dedistis benevolentiae 
testimonium, me quoque ad munus meum gravissimum 
laudabiliter obeundum adjuvare et sustentare velitis 
Exigua sunt, quae mihi largitus est Deus O. M., sed 
ea serio et strenue partibus meis explendis impendere, 
omnesque vires intendere in optimae hujus juventutis 
salutem, et i inclytae hujus Academiae gloriam ita 
constitui, ut si minus eruditionis ambitu laborumve 
fructu, bona tamen voluntate et indefessa industria ali- 
quomodo Vobis placere possim. Vos, qua estis hu- 
manitate curaque in hujus, cui praeestis, Academiae 
commodis promovendis, ut et porro mihi favere et 
quantum fieri potest, quae desiderantur in hujus Aca- 
demiae bibliotheca studii literarum orientalium admi- 
nicula suppeditare velitis, enixe precor. Vobis concedat 
Deus et vitam longam, fortunamque laetam, itaque 
adjuvet operam Vestram, ut Vestris sub auspiciis 
magis magisque floreat haec alma doctrinarum sedes. 

Vobis me commendatum volo, Viri Amplissimi! qui 
huic regioni et urbi praeestis, ut tranquillus ipse civis 
Vestri sub tutela regiminis vivam. Vos me civem ha- 
bebitis, ut salutis patriae, sic et pacis, utilitatis pu- 
blicae, omniumque bonarum rerum studiosissimum , cui 
exoptatissimum erit et Vobis obsequium praestare et pro 


viribus quidquid valeo in bonum publicum conferre. 


In celeberrimum ordinem Vestrum ut me recipere 
dignemini, Vos precor, Viri Clarissimi, celeberrimi 
cujusvis disciplinae et artis Professores! quos quod 
nunc grato collegarum nomine compellam, id insigni- 
ter mihi laetandum sentio. Cum Vos intueor, optime 
de variis disciplins et artibus meritos, Vobis me 
multo imperitiorem agnosco, sed avidissime hanc ar- 
ripam occasionem tanta, tamque multa a Vobis, eru- 
ditione, consilio, experientia, exemplo conspicuis, 
quae mihi desunt, addiscendi. Quae autem mihi ma- 
xime in votis sunt, amicitiam Vestram communemque 
familiaritatem, eas, quaeso, mihi largiamini omnes. 
Vos autem imprimis, qui in eadem mecum facultate, 
literas et philosophiam, aut a qua recens proficiscor, 
theologiam profitemini, spero ac rogo, conjunctiores 
mihi eritis. Vobis ego vix quidquam afferre potero, 
sed tamen discendi cupidum, officiosum, ad rectum 
quodlibet bonumque paratisimum me semper expe- 
riemini. Jam multis Vestrum, Tibi imprimis, Acade- 
miae Rector Magnifice, Clarissime Visscher, me multa 
debere gratus profiteor, sed ante omnia publice Vobis 
gratias maximas agere gestit animus, Viri Clarissimi! 
maxime Venerande Bouman et Consultissime de Geer, 
quod vacante cathedra, pro singulari Vestra de studio- 
sorum profectibus Academiaeque gloria sollicitudine, 
tanta alacritate tamque praeclara laude munus docendi 
literas orientales expleveritis. Quantum lectissimi hi 
juvenes, sacri muneris alumni, quantum tota Aca- 
demia Vobis debeant, omnes vel me tacente intelli- 


gunt: meo profecto non egetis suffragio, sed admi- 


rationem, gratumque animi sensum continere non 
possum, quod Tu, venerande Senex, multis gravissi- 
misque tuis laboribus, vel potius innumeris tuis de 
scientiis, Academia et Ecclesia optime meritis, etiam 
hoc novum addere non refugeris; Tu vero, Vir con- 
sultissime! praeter magnam famam in juris provincia 
strenue partam, eximiae tuae literarum, antiquitatum- 
que orientalium eruditionis, egregiüique in Ecclesiam, 
juventutemque Academicam studii documentum dare 
non recusasti: ambo, quid bonum, quid utile sit, hoc 
tantum quaerentes. Unum hoc rogo, ne Vestra egre- 
cla institutione, etiam in literis orientalibus, alumnos 
orbare velitis; hoc cupio, ut Vestra vestigia, Tuaque, 
Vir Clarissime Swijghuisen Groenewoud! qui per tot 
annos eximiam et eruditionem et diligentiam tuam in 
'à professione probasti, licet impari passu sequi mihi 
concedatur. Ut Vestro exemplo quam maxime inci- 
tor, sic ut Vestra eruditione, experientia, consiliis 
mihi adesse velitis, spero et rogo. lloc mihi Vos 
quoque largiamini, cujuscunque disciplinae et artis Pro- 
fessores! Vos imprimis, quibuscum mihi propter studi- 
orum cognationem arctius est vinculum, literarum, 
philosophiae et theologiae Professores, ut hic quoque 
experiar, quod nuper Amstelodami in Seminario Evan- 
gelico-Lutheranorum me expertum esse non sine gravi 
animi affectu recordor: nihil esse dulcius, nihil utilius 
ea mutua benevolentia et concordia, quae mecum colle- 
gam, quae nos ambos cum Seminariorum Remonstran- 
tium et Teleiobaptistarum, eunctisque Athenaei Illus- 


tris professoribus conjunxerat. Grave mihi fuit vale- 

dicere Seminario Evangelico-Lutheranorum, et mihi 
carissimo, et 'Tuo consortio, si fieri potest, cariori, 
Clarissime  Nieuwenhuis! per plures annos collega 
aestumatissime. Utinam Deus Tibi largiatur, ut diu 
huie, quod animo amplector, Seminario commodo sis 
ac decori, eique cum adjungendo brevi, ut speramus, 
collega concordi animo, optime ut soles, consulere 
pergas. Non tam meis votis, quam Dei nutui obse- 
quutus ad Vos veni, Viri clarissimi, hujus Academiae 
Professores! ea spe ut in Vestra societate ipse plura 
edocear: Vestro exemplo ductus et excitatus in majori 
hujus Academiae frequentia, ut pluribus prosim, mihi 
quoque contingat. Vos omnes ut diu adhue et juven- 
tuti et Academiae et scientiae commodis laudibusque 
inserviatis, faxit Deus O. M. 

Vobis ego quoque, quidquid mihi vitae viriumque 
concedatur dicare cupio, optimi Juvenes! hujus Aca- 
demiae alumni, spes patriae et ecclesiae, Vobis im- 
primis, quos futuros spero mei discipulos et studiorum 
socios. De Vobis praesertim, quibus animus est vitam 
impendere Christo ejusque Ecclesiae, auguror, quod 
et omnium bonarum rerum cupidos et illarum lite- 
rarum amantes Vos praestituri sitis, quarum studium 
tam arcto vinculo cum theologia conjunctum est. Me 
Vestrorum ducem studiorum accipere velitis, non tam 
eruditione, quam bona voluntate, summaque in Vos 
benevolentia animique ardore nemini secundum. Non 
rerum saepe arduarum morosum magistrum, sed of- 
ficiosum adjutorem, boni verique quaerendi adsiduum 


sodalem me experiemini. (Quotquot hic adestis, sive 

vitam in Ecclesiae Christianae ministerio obeundo, sive 
in literarum humaniorum studiis, sive in alia quacunque 
bona disciplina aut arte ponere in animo habeatis, Vos 
omnes sincero elegantioris doctrinae amore flagrare, 
rectiores identidem rerum notiones appetere, quidquid 
bonum, justum, pulcrum, sanctum est sedulo sequi 
existimo: ad haec omnia me quantum potero et mo- 
nitorem et adjutorem habebitis. Quam jucundum sit 
praeceptori, generosae indolis habere discipulos, qui- 
bus indefessum disciplinarum studium, quibus animi 
pietas, morum probitas curae cordique est, in munere 
antea gesto jam expertus sum: ex majori Vestrum nu- 
mero majus etiam hoc laboris solatium exspecto. Vo- 
bis omnibus prodesse, Vobis imprimis, qui literis et 
theologiae nomen dedistis, viam monstrare, qua per 
literas quoque orientales aditus ad sanctissimam theo- 
logiam paratur, amicum semper me praebere animus 
est: 'Vos, dum cum reliquis Professoribus, collegis 
nune aestumatissimis, Vestram quaero salutem, fidem 
dextrasque rogo. Imprimis autem Vestrum ipsorum 
commodum, Ecclesiae incrementum, patriae salutem, 
hujus Academiae famam ob oculos habetote, ut multi 
ex vobis prodeant viri eruditionis copia, pietatis sin- 
ceritate, morumque probitate conspicui. 

Tu vero, Deus O. M. paterque noster in Christo, 
ut hoc his omnibus concedere, mihique ab limine inde 
hic quoque praesens adesse, Tuo spiritu me imbuere, 
Tuo auxilio me adjuvare velis, ex animo precor! 

